KIRJALLINEN KYSYMYS P-3697/01

esittäjä(t): Jean-Maurice Dehousse (PSE) komissiolle

(9. tammikuuta 2002)

Aihe: Kansainvälisten tilinpäätössuositusten soveltamista koskevassa asetusehdotuksessa KOM(2001) 80 säädetty tilinpäätöskysymysten tekninen komitea

Parhaillaan käsiteltävänä oleva kansainvälisten tilinpäätössuositusten soveltamista koskeva asetusehdotus(1) tähtää siihen, että kaikki säännellyillä markkinoilla noteeratut Euroopan unionin yhtiöt laatisivat vuodesta 2005 alkaen tilinpäätöksensä kansainvälisten tilinpäätössääntöjen mukaisesti. Kyseisen ehdotuksen johdanto-osan kappaleessa 8 todetaan, että tilinpäätöskysymysten tekninen komitea tarjoaa komissiolle tukea ja asiantuntemusta kansainvälisten tilinpäätössuositusten arvioinnissa. Komissio näyttää kuitenkin jo antaneen joillekin yksityisille taloudellisille toimijoille tehtäväksi kyseisen komitean perustamisen ja hallinnoinnin. Näin on perustettu eurooppalainen tilinpäätösraportoinnin ohjausryhmä EFRAG (European Financial Reporting Advisory Group), joka on määrännyt liittymisehdoksi niin kalliita maksuja, että jotkut talouselämän eri aloja edustavat järjestöt ovat joutuneet luopumaan EFRAG:iin liittymisestä.

Haluaisimme tietää, mitä mieltä komissio on tällaisesta taloudellisiin seikkoihin perustuvasta syrjinnästä?

Aikooko komissio ryhtyä toimiin sen varmistamiseksi, että liittymisehdot eivät enää olisi syrjiviä?

Mitä takuita komissio voi antaa EFRAG:in työskentelyn avoimuudesta?

(1) EYVL C 154 E, 29.5.2001, s. 285.

Frederik Bolkesteinin komission puolesta antama vastaus

(1. helmikuuta 2002)

EFRAG (European Financial Reporting Advisory Group) on yksityinen, riippumaton järjestö, jonka perustivat huhtikuussa 2001 tilinpäätösraportoinnin alalla EU:ssa vaikuttavat keskeiset järjestöt. Komissio oli toivonut EFRAGin kaltaisen järjestön perustamista EU:n tilinpäätösraportoinnin strategiasta antamassaan tiedonannossa(1).

Komissio on tarkkailijajäsen EFRAGin hallintoneuvostossa ja tilinpäätöskysymysten teknisessä komiteassa, johon viitataan ehdotuksessa asetukseksi kansainvälisten tilinpäätössuositusten soveltamisesta (johdanto-osan 8 kappale). Teknisen komitean jäsenet ovat riippumattomia asiantuntijoita. Komitean jäsenten kanssa voivat neuvotella kaikki osapuolet mukaan luettuina EFRAGin perustajajärjestöt ja kansalliset tilinpäätösstandardeista vastaavat organisaatiot.

EFRAGin perustivat Euroopan tilintarkastajien liitto (Fédération Européenne des Experts-comptables, FEE), EY:n teollisuuden ja työnantajien keskusjärjestö (UNICE), Euroopan unionin pankkiyhdistysten liitto (EBF), Euroopan säästöpankkien ryhmittymä (European Savings Banks Group, ESBG), Euroopan osuuspankkien keskusjärjestö (European Association of Co-operative Banks, GEBC), Euroopan vakuutuskomitea (CEA), Euroopan pienten ja keskisuurten yritysten taloushallinnon ja tilintarkastuksen keskusjärjestö (European Association of Accountants and Auditors for Small and Medium-sized Enterprises, EFAA), Käsiteollisuuden ja pienten ja keskisuurten yritysten eurooppalainen liitto (Union Européenne de l'Artisanat et des PME, UEAPME), Euroopan pörssien keskusjärjestö (Federation of European Stock Exchanges, FESE) ja Euroopan rahoitusanalyytikkojen keskusjärjestö (European Federation of Financial Analysts' Societies, EFFAS). Perustajajäsenet ovat sopineet keskenään, että EFRAGin rahoitus hoidetaan itsenäisesti vuotuisilla jäsenmaksuilla. Riippumattomien järjestöjen toiminnan edellyttämä rahoitus järjestetään usein jäsenmaksuilla, eikä tätä rahoitusmuotoa pidetä taloudellisena syrjintänä.

EFRAGin puheenjohtaja kuitenkin totesi 20. syyskuuta 2001 pidetyssä hallintoneuvoston kokouksessa aikovansa harkita uudelleen vuoden 2002 aikana EFRAGin toiminnasta kiinnostuneiden organisaatioiden osallistumismahdollisuuksia.

Komissio tunnustaa EFRAGin riippumattomuuden, mutta aikoo varmistaa, että kaikki tilinpäätösalan toimijat voivat ilmaista kantansa kompetenssiinsa kuuluvista asioista. EFRAG on sitoutunut julkistamaan teknisen komitean kokousten asialistat ja pöytäkirjat sekä EFRAGin ehdotukset ja lausuntopyynnöt, jotta asiasta kiinnostuneet voivat ilmaista näkemyksensä. EFRAG aikoo avata lähikuukausina Internet-sivuston, jotta tiedot ovat mahdollisimman hyvin saatavilla. Sitä ennen tiedot löytyvät Euroopan tilintarkastajien liiton (Fédération Européenne des Experts-comptables, FEE) verkkosivuilta, joiden osoite on www.fee.be.

(1) KOM(2000) 359 lopullinen.